Kohler-Barnard-sage: ‘Bewys van wit heerskappy’Dianne Kohler-Barnard. Die DA se reaksie op Dianne Kohler-Barnard wat ŉ omstrede inskrywing oor PW Botha op sosiale media gedeel het, is bewys daarvan dat die party wit heerskappy handhaaf, het die ANC in die Wes-Kaap gesê. “Die rassisme waarmee ons ‘n week terug gekonfronteer is, was nie net Dianne Kohler-Barnard nie,” het Marius Fransman, provinsiale voorsitter van die ANC, gesê. “Dit wys die diepte van sistematiese rassisme in die DA.” Kohler-Barnard, die DA se skaduminister van polisie, is gedemoveer na ŉ adjunk-posisie, enkele dae nadat sy in die sop beland het oor die omstrede inskrywing op sosiale media. Maroela Media het vroeër berig Kohler-Barnard is voor die DA se federale regskommissie geroep oor die inskrywing. Kohler-Barnard het twee weke gelede ŉ inskrywing van Paul Kirk, ŉ joernalis, gedeel waarin hy onder meer geskryf het: “Hierdie is ŉ blêddie sirkus. Kom asseblief terug PW Botha. Jy was by verre eerliker as enige van hierdie ANC skurke.” Volgens Fransman is die demovering nie genoeg nie. “Dis ‘n foefie. Sy is steeds ŉ lid van die parlement.”